Újabb öt évig művelheti az állami földet a békési önkormányzat | BEOL
Folytatódik a termelés 2019. 11. 13. 09:40
További öt évre megkapta művelésre azt a négyhektáros állami földet az önkormányzat, amin az elmúlt időszakban is a város folytatott termelést a mezőgazdasági közmunkaprogram keretében – tájékoztatott Kálmán Tibor polgármester, aki a napokban Budapesten írta alá a szerződést a terület használatáról.
– Örülünk a lehetőségnek, amivel igyekszünk is a legjobban élni. Ám a közfoglalkoztatottak száma a mögöttünk hagyott időszakban jelentősen csökkent, sokan a piaci szegmensben, a versenyszférában helyezkedtek el – fogalmazott. – Ez kedvező hír, kedvező tendencia, hiszen az érintettek magasabb kereset mellett dolgozhatnak. Ugyanakkor egyre nehezebb gondoskodni az emberek pótlásáról, így egyfajta gépesítésben is gondolkodunk kell – tette hozzá.
A békési önkormányzat feldolgozóüzeme 2017-ben kezdte meg működését /Fotó: BMH-archív/
Mint a részletekkel kapcsolatban megtudtuk, továbbra is tervezik gabonafélék termesztését, illetve céklával és fűszerpaprikával szeretnének foglalkozni. A projekt egyébként egymásra épülő elemekből áll és állt eddig is, hiszen a közmunkaprogramban termelt céklát savanyították, és a terméket egyrészt a közétkeztetésben, másrészt a piaci szférában értékesítették. A fűszerpaprikát ugyancsak feldolgozták, és az őrölt paprikát adták el.
Kálmán Tibor elmondta, ezt a munkát szeretnék tovább folytatni, s a lehetőség szerint még hatékonyabbá tenni, aminek érdekében több újítás is felmerült. Az önkormányzat a zártkertekben is foglalkozik növénytermesztéssel. Azt a projektet ott is tovább viszik a jövőben is.
hosszabbítás / 25 perce